AARHUS: Efterårets løvfald driller togene på Aarhus Letbane og ved flere lejligheder måtte letbanetogene onsdag opgive at komme op ad Randersvej.

Problemerne skyldes den forkerte kombination af blade på sporet og regn. Når våde blade klistrer sig på letbaneskinnerne, bliver sporene fedtede og togene får sværere ved at komme op ad bakken.

Problemerne betyder, at letbanen torsdag kører med færre tog - fire i hver retning i timen - på den indre strækning fra Aarhus H til Aarhus Universitetshospital i Skejby. På Odderbanen og på strækningen mellem Aarhus Universitetshospital og Lisbjergskolen er trafikken til gengæld normal.

Passagerer til og fra Odderbanen, der skal videre med letbanen mod Skejby og Lisbjerg skal desuden skifte på Aarhus H.

Det er nemlig kun den store og tungere udgave af letbanetogene - Tangoen - der har problemet. Derimod suser 'det lille' letbanetog Variobahn let og ubesværet op ad samme strækning.

- Vi har større erfaring med at køre med Variobahn, der samtidig har den fordel, at den er lettere end Tangoen. Lige nu arbejder man med en teknisk løsning på besværlighederne, forklarer kommunikationschef ved Aarhus Letbane Jens Velling.

Letbanetogene er nemlig indrettet således, at der kan strøes sand foran toget på skinnerne for at skabe bedre friktion.

- Vi prøver at se på, om vi kan justere sandet, så letbanetogene lettere kan køre op ad Randersvej, siger Jens Velling.